ໂອບາມາເດີນທາງໄປຮອດ ເກົາຫລີໃຕ້
ປະທານາທິບໍດີໂອບາມາ ຈະປະເຊີນກັບການເຈລະຈາທີ່ຂຸ້ນຂ້ຽວ ແລະສໍາຄັນກັບຜູ້ນໍາກຸ່ມ G20 ອື່ນໆ.
ທ່ານບາຣັກໂອບາມາ ປະທານາທິບໍດີສະຫະລັດເດີນທາງ ໄປຮອດເກົາຫລີໃຕ້ແລ້ວ ຫລັງຈາກທໍາການຢ້ຽມຢາມເປັນ ເວລາສັ້ນໆ ທີ່ບ້ານເຮືອນຂອງທ່ານ ເວລາຍັງເປັນເດັກທີ່ ອິນໂດເນເຊຍແລ້ວ ເລີ້ມແຕ່ວັນພະຫັດມື້ອື່ນນີ້ເປັນຕົ້ນໄປ ປະທານາທິບໍດີ ໂອບາມາຈະທຳ ການເຈລະຈາຢ່າງຂຸ້ນຂ້ຽວສໍາຄັນທີ່ກຸງ ໂຊນກັບບັນດາຜູ້ນໍາຂອງ 19 ປະເທດຊັ້ນນໍາທາງດ້ານ ເສດຖະກິດອື່ນໆ ພວກທີ່ເຂົ້າຮ່ວມໃນການພົບປະຫາລືຂັ້ນກະກຽມສໍາລັບກອງປະຊຸມສຸດຍອດກຸ່ມ G20 ແຈ້ງໃຫ້ຊາບວ່າ ມີການໂອ້ລົມສົນທະນາກັນຢ່າງເຜັດຮ້ອນກ່ຽວກັບການຄ້າ ແລະອັດ ຕາການແລກປ່ຽນເງິນຕາ ແລະຫລາຍປະເທດພາກັນຈົ່ມທຸກວ່າ ພວກເຂົາເຈົ້າຈະໄດ້ຮັບ ຄວາມເສຍຫາຍຈາກການເອົາບາດກ້າວຕ່າງໆໃນຫວ່າງໄວໆຜ່ານມານີ້ເພື່ອກະຕຸ້ນເສດ ຖະກິດຂອງສະຫະລັດນັ້ນ ໃນຕອນເຊົ້າວັນພຸດມື້ນີ້ທີ່ກຸງ Jakarta ທ່ານໂອບາມາໄດ້ກ່າວປາໄສຢ່າງສໍາຄັນໂດຍ ກ່າວຍ້ອງຍໍປະຊາທິປະໄຕໃນອິນໂດເນເຊຍ ແລະກ່າວວ່າ ຈິດໃຈແຫ່ງການໂຍະຍານ ທາງສາດສະໜາຂອງອິນໂດເນເຊຍນັ້ນແມ່ນນຶ່ງຂອງລັກສະນະພິເສດທີ່ອະທິບາຍເຖິງ ປະເທດ ແລະທ່ານໂອບາມາກ່າວຕື່ມວ່າ ອິນໂດເນເຊຍ ຊຶ່ງເປັນປະເທດທີ່ພົນລະເມືອງ ສ່ວນຫລາຍເປັນຊາວມຸສລີມໃຫຍ່ທີ່ສຸດຂອງໂລກ ແລະສະຫະລັດມີສ່ວນຮັບຜິດຊອບໃນ ຄ່ານິຍົມທີ່ມີຄວາມແຂງແຮງທີ່ຫລາກຫລາຍໃນປະເທດນັ້ນ ທ່ານໂອບາມາຍັງກ່າວຕື່ມວ່າ ສະຫະລັດຈະບໍ່ ຫລືທໍາສົງຄາມກັບຊາວມຸສລິມຈັກເທື່ອ